b'\n_START_ARTICLE_\nMilo\xc5\xa1 Forman\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nFormanin vanhemmat olivat juutalainen is\xc3\xa4 ja protestanttinen \xc3\xa4iti. H\xc3\xa4nen vanhempansa kuolivat toisen maailmansodan aikaan Auschwitzissa: is\xc3\xa4 pid\xc3\xa4tettiin t\xc3\xa4m\xc3\xa4n vastarintatoiminnan ja \xc3\xa4iti salakuljetuksen takia._NEWLINE_Forman haaveili jo nuorena elokuvien teosta ja hakeutui Prahan elokuva-akatemiaan. Opiskelijael\xc3\xa4m\xc3\xa4\xc3\xa4 v\xc3\xa4ritti turhauttava taistelu taidebyrokraattien kanssa. Toisaalta h\xc3\xa4n tutustui V\xc3\xa1clav Haveliin ja Milan Kunderaan. Forman nousi t\xc5\xa1ekkil\xc3\xa4isen uuden aallon mestariksi._NEWLINE_Neuvostoliiton miehitt\xc3\xa4ess\xc3\xa4 T\xc5\xa1ekkoslovakian vuonna 1968 Forman oli Pariisissa neuvottelemassa ensimm\xc3\xa4isen amerikkalaisen elokuvansa ohjaamisesta. Formanin ty\xc3\xb6nantaja, t\xc5\xa1ekkil\xc3\xa4inen studio, erotti h\xc3\xa4net v\xc3\xa4itt\xc3\xa4en h\xc3\xa4nen l\xc3\xa4hteneen maasta ilman lupaa. Forman muutti New Yorkiin, Yhdysvaltoihin. Siell\xc3\xa4 h\xc3\xa4n toimi Columbian yliopiston elokuvataiteen osaston professorina. H\xc3\xa4nen oppilaanaan oli muun muassa James Mangold, joka oli pyyt\xc3\xa4nyt h\xc3\xa4nelt\xc3\xa4 k\xc3\xa4sikirjoitusapua._NEWLINE_Forman aloitti ohjaajanuransa uudessa kotimaassaan, ja vuonna 1975 h\xc3\xa4nen Ken Keseyn kirjaan perustuva elokuvansa Yksi lensi yli k\xc3\xa4enpes\xc3\xa4n sai viisi Oscar-palkintoa. Vuonna 1977 h\xc3\xa4nest\xc3\xa4 tuli Yhdysvaltain kansalainen._NEWLINE_Forman palasi synnyinmaahansa kuvaamaan Peter Shafferin n\xc3\xa4ytelm\xc3\xa4\xc3\xa4n perustuvaa Mozart-muotokuvaa Amadeus (1984) totalitaarisen kommunistihallinnon pit\xc3\xa4ess\xc3\xa4 T\xc5\xa1ekkoslovakiaa edelleen otteessaan. Yleis\xc3\xb6- ja arvostelumenestykseksi muodostunut Amadeus hy\xc3\xb6dynt\xc3\xa4\xc3\xa4 vanhan Prahan maisemia niin taitavasti, ett\xc3\xa4 kaupunkimilj\xc3\xb6\xc3\xb6 on elokuvassa melkeinp\xc3\xa4 t\xc3\xa4rkeimm\xc3\xa4ss\xc3\xa4 sivuosassa. _NEWLINE_Forman osallistui vuonna 1997 Karlovy Varyn kansainv\xc3\xa4lisille elokuvajuhlille. Kes\xc3\xa4ll\xc3\xa4 2008 h\xc3\xa4n oli yksi Sodankyl\xc3\xa4n elokuvajuhlien p\xc3\xa4\xc3\xa4vieraista._NEWLINE_Sosialismin kaaduttua ensimm\xc3\xa4inen Formanin kotimaassaan ohjaama t\xc5\xa1ekkielokuva A Walk Worthwhile sai ensi-iltansa Karlovy Varyssa vuonna 2009. Elokuva on taltiointi oopperasta, jonka Forman on ohjannut T\xc5\xa1ekin kansallisteatterille. Musiikkikomedia kertoo eroa tekev\xc3\xa4st\xc3\xa4 pariskunnasta, joka saa tiet\xc3\xa4\xc3\xa4, ett\xc3\xa4 jos heill\xc3\xa4 olisi lapsi, t\xc3\xa4m\xc3\xa4 saisi miljoonaperinn\xc3\xb6n.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nForman oli vuosina 1958\xe2\x80\x931962 naimisissa n\xc3\xa4yttelij\xc3\xa4-kirjailija Jana Brejchov\xc3\xa1n ja vuosina 1964\xe2\x80\x931999 n\xc3\xa4yttelij\xc3\xa4 Vera Kresadlov\xc3\xa1n kanssa ja heill\xc3\xa4 on kaksi poikaa, Petr ja Mat\xc4\x9bj._NEWLINE_Forman oli kolmannen kerran naimisissa vuodesta 1999 Martina Formanin kanssa ja heill\xc3\xa4 on kaksoispojat, Andrew ja James (s. 1999).'